《题萃清阁》
宋代·李处励

南柯一梦还，不待黄粱熟。
脱身解印绶，矫迹回林麓。
珂声绕危磴，旆影照飞瀑。
殷殷倚岩峰，艳艳穿篱菊。
佛宫古藏胜，释子出迎肃。
轩盈架碧崖，钟磬响虚谷。
好鸟献晴语，幽兰吐寒馥。
少焉耻奔竞，老矣厌羁束。
游宦非养高，勇归乃知足。
啸里藏至音，琴中隐真曲。
注目久无言，呼童取醴醁。

作者简介：李处励（一作劢），字勤仲，洛阳（今属河南）人。高宗绍兴元年（一一三一）知衢州。事见清康熙《衢州府志》卷一二。